CELEX: 32016D1940
Language: sl
Date: 2016-10-06 00:00:00
Title: Izvedbeni sklep Komisije (EU) 2016/1940 z dne 6. oktobra 2016 o vzpostavitvi tržnih pogojev za navigacijske službe zračnega prometa na terminalih v Združenem kraljestvu na podlagi člena 3 Izvedbene uredbe (EU) št. 391/2013 (notificirano pod dokumentarno številko C(2016) 6336)

5.11.2016   
            
            
               SL
            
            
               Uradni list Evropske unije
            
            
               L 299/59
            
         IZVEDBENI SKLEP KOMISIJE (EU) 2016/1940
   z dne 6. oktobra 2016
   o vzpostavitvi tržnih pogojev za navigacijske službe zračnega prometa na terminalih v Združenem kraljestvu na podlagi člena 3 Izvedbene uredbe (EU) št. 391/2013
   
      
         (notificirano pod dokumentarno številko C(2016) 6336)
      
   
   (Besedilo v angleškem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 550/2004 Evropskega parlamenta in Sveta z dne 10. marca 2004 o izvajanju navigacijskih služb zračnega prometa na enotnem evropskem nebu (Uredba o izvajanju služb) (1) in zlasti člena 16(1) Uredbe,
   ob upoštevanju Izvedbene uredbe Komisije (EU) št. 391/2013 z dne 3. maja 2013 o določitvi skupne ureditve pristojbin za navigacijske službe zračnega prometa (2) in zlasti člena 3(4) Uredbe,
   ob upoštevanju naslednjega:
   
               (1)
            
            
               Izvedbena uredba (EU) št. 391/2013 določa skupno ureditev pristojbin za navigacijske službe zračnega prometa. V skladu s členom 3(1) navedene uredbe se lahko države članice odločijo, da se nekatere ali vse navigacijske službe zračnega prometa na terminalih izvajajo pod tržnimi pogoji. V tem primeru se uporabljajo določbe navedene uredbe, vendar se lahko zadevna država članica glede teh služb odloči, da ne bo sprejela ukrepov, določenih v točkah (a) do (d) člena 3(1).
            
         
               (2)
            
            
               Organi Združenega kraljestva so 6. maja 2015 obvestili Komisijo o odločitvi, da se navigacijske službe zračnega prometa na terminalih letališč na območju zaračunavanja na terminalih B izvajajo pod tržnimi pogoji. Te službe se izvajajo na devetih letališčih v Združenem kraljestvu: London Heathrow, London Gatwick, London Stansted, Luton, London City, Birmingham, Manchester, Glasgow in Edinburgh.
            
         
               (3)
            
            
               Organi Združenega kraljestva so predložili poročilo o vsebini in rezultatih ocene v primerjavi s pogoji iz Priloge I k Izvedbeni uredbi (EU) št. 391/2013, na podlagi katere so sprejeli navedeno odločitev. Na zahtevo Komisije so navedeni organi 2. oktobra 2015 predložili dodatna dokazila, vključno z razpisno dokumentacijo. Komisija je preverila informacije, ki so jih zagotovili organi Združenega kraljestva.
            
         
               (4)
            
            
               Na podlagi teh informacij je razvidno, da je ocena navedenih organov vključevala posvetovanje s predstavniki uporabnikov zračnega prostora v skladu s členom 3(2) Izvedbene uredbe (EU) št. 391/2013 ter drugimi deležniki, kot so upravljavci letališč in izvajalci navigacijskih služb zračnega prometa.
            
         
               (5)
            
            
               Poleg tega je na podlagi informacij mogoče sklepati, da na zadevnem trgu navigacijskih služb zračnega prometa na terminalih v Združenem kraljestvu obstajajo tržni pogoji. Na podlagi poročila o oceni je zlasti razvidno, da so izpolnjeni pogoji, navedeni v Prilogi I k Izvedbeni uredbi (EU) št. 391/2013. To velja tudi za tista letališča na območju zaračunavanja na terminalih B, pri katerih razpisni postopek še ni bil izveden, vendar naj bi se izvedel v prihodnosti, saj je treba upoštevati, da za obstoj tržnih pogojev ni nujno potrebno, da se je tak postopek izvedel v analiziranem časovnem obdobju.
            
         
               (6)
            
            
               Komisija se zato strinja z oceno organov Združenega kraljestva, da se navigacijske službe zračnega prometa na terminalih letališč na območju zaračunavanja na terminalih B izvajajo pod tržnimi pogoji.
            
         
               (7)
            
            
               V skladu s členom 3(5) Izvedbene uredbe (EU) št. 391/2013 ta sklep velja v času zadevnega referenčnega obdobja, in sicer drugega referenčnega obdobja (2015–2019) –
            
         SPREJELA NASLEDNJI SKLEP:
   Člen 1
   Komisija ugotavlja, da so bili v Združenem kraljestvu vzpostavljeni tržni pogoji za izvajanje navigacijskih služb zračnega prometa na terminalih na območju zaračunavanja na terminalih B v skladu z zahtevami Priloge I k Izvedbeni uredbi (EU) št. 391/2013.
   Člen 2
   Ta sklep velja do 31. decembra 2019.
   Člen 3
   Ta sklep je naslovljen na Združeno kraljestvo Velika Britanija in Severna Irska.
   
      V Bruslju, 6. oktobra 2016
      
         
            Za Komisijo
         
         Violeta BULC
         
            Članica Komisije
         
      
   
   
      (1)  UL L 96, 31.3.2004, str. 10.
   
      (2)  UL L 128, 9.5.2013, str. 31.